Opwinding, kommer oor kodering, robotika in skoleArgieffoto Die Solidariteit Skoleondersteuningsentrum (SOS) sê hy is opgewonde daaroor dat vordering gemaak word om leerders vir die digitale era toe te rus deur die vakke kodering en robotika by die kurrikulum te voeg. Die SOS waarsku egter nou vooraf dat die departement van onderwys en skole groot aanpassings aan hulle begrotings sal moet maak om die nodige toerusting aan te koop en in stand te hou. Die voorgestelde veranderinge aan die Kurrikulum- en Assesseringsbeleidsverklaring (KABV) om voorsiening te maak vir die vakke kodering en robotika vanaf graad R tot graad 9 is vroeër vandeesmaand in die Staatskoerant bekendgemaak. Mense, skole en organisasies het tot 17 April om kommentaar op die voorgestelde veranderinge te lewer. Die SOS sê hy is bekommerd dat ŉ ingerigte rekenaarsentrum ŉ voorvereiste is indien ŉ skool dié vakke wil aanbied en die rol wat die departement hierin gaan speel. “Soos dit tans voorgeskryf word, meen die SOS dat die inhoud te verwikkeld en te veel is vir die ouderdomsamestelling van die leerders. ŉ Meer geïntegreerde model sal moontlik meer sinvol wees, met ŉ minder teoretiese benadering wat beter uitkomste sal oplewer,” lui ŉ verklaring deur die SOS. Dié onderwysorganisasie bied reeds sedert 2019 robotika-opleiding vir onderwysers aan, in samewerking met internasionale kenners op die gebied. Luidens die verklaring fokus kodering en robotika onder meer op patroonherkenning en probleemoplossing, algoritmes en kodering, asook internet- en kommunikasievaardighede. Die vakmetodologie vir graad R tot 9 is gegrond op rekenaardenkwyses (computational thinking) en die ingenieursontwerpproses (engineering design process). Die SOS doen nou ŉ beroep op alle skole, onderwysers en ouers om hierdie leerplanne te bestudeer en kommentaar voor 15 April aan [email protected] te stuur. Al die dokumente is hier beskikbaar.